钦定古今图书集成/明伦汇编/氏族典/第034卷 > 《廖用贤尚友录》 > 锺兴
## 钦定古今图书集成/明伦汇编/氏族典/第034卷 > 《廖用贤尚友录》 > 锺兴

按《后汉书锺兴传》：“兴字次文，汝南汝阳人也。少从少
府丁恭受《严氏春秋》。恭荐兴学行高明，光武召见，问
以经义，应对甚明。帝善之，拜郎中，稍迁左中郎将。诏
令定《春秋》章句，去其复重，以授皇太子。又使宗室诸
侯从兴受章句，封关内侯。兴自以无功，不敢受爵。帝
曰：‘生教训太子及诸王侯，非大功邪’？兴曰：‘臣师丁恭’。”
于是复封恭，而兴遂固辞不受爵，卒于官。